《寄题向伯恭侍郎企疏堂》
宋代·李弥逊

太冲扶策招隐士，德璋移文谢逋客。
欲分胜地高世流，未辨贤愚相什百。
芗林居士人中珍，胸中不点元规尘。
平生绝口向阿堵，能使地上流钱神。
紫荷晓直动天语，昼日骈蕃不如雨。
急流乃作尺蠖盘，唾手功名何足取。
归来结屋清江干，十十五五窗岩峦。
北窗岸帻夏日静，夜雨对客春杯寒。
汉廷宫传计不早，笃老辞荣身已槁。
那知黑发践亨衢，脱身纷纭事幽讨。
华堂未用标新目，两翁政自睎高躅，
更从碧眼问入廛，却访赤松求辟谷。

作者简介：李弥逊（1085～1153）字似之，号筠西翁、筠溪居士、普现居士等，吴县（今江苏苏州）人。大观三年（1109）进士。高宗朝，试中书舍人，再试户部侍郎，以反对议和忤秦桧，乞归田。晚年隐连江（今属福建）西山。所作词多抒写乱世时的感慨，风格豪放，有《筠溪乐府》，存词80余首。